มหาวิทยาลัยราชภัฏเทพสตรี ก้าวสู่ปีที่ 106 ภายใต้แนวคิด "106 ปี แห่งการพัฒนา สร้างคุณค่า เพื่อพัฒนาท้องถิ่นอย่างยั่งยืน" ระหว่างวันที่ 21 - 23 กันยายน พ.ศ. 2569 นี้ 

วันที่ 21 กันยายน 2569  ดร.กฤษณพงศ์ กีรติกร นายกสภามหาวิทยาลัยราชภัฏเทพสตรี เป็นประธานพิธีเปิดงานวันสถาปนามหาวิทยาลัยราชภัฏเทพสตรี ครบรอบ 106 ปี ภายใต้แนวคิด "106 ปี แห่งการพัฒนา สร้างคุณค่า เพื่อพัฒนาท้องถิ่นอย่างยั่งยืน" ระหว่างวันที่ 21 - 23 กันยายน พ.ศ. 2569 เพื่อสะท้อนถึงความภาคภูมิใจในรากฐานและพัฒนาการของมหาวิทยาลัยจากอดีตสู่ปัจจุบัน พร้อมทั้งแสดงถึงเจตนารมณ์ในการก้าวไปข้างหน้าอย่างมั่นคง โดยนำองค์ความรู้ งานวิจัย นวัตกรรม และศักยภาพของมหาวิทยาลัยมาสร้างคุณค่าให้แก่สังคมและท้องถิ่นอย่างเป็นรูปธรรมและยั่งยืน โดยมี ผู้ช่วยศาสตราจารย์ จินตนา เวชมี อธิการบดีมหาวิทยาลัยราชภัฏเทพสตรี พร้อมด้วยหัวหน้าส่วนราชการ ผู้บริหารสถานศึกษา คณาจารย์ นักศึกษา ตลอดจนศิษย์เก่าเข้าร่วมเป็นจำนวนมาก 

ด้วยตลอดระยะเวลา 106 ปี มหาวิทยาลัยราชภัฏเทพสตรี ได้ทำหน้าที่สำคัญในการสร้างโอกาสทางการศึกษา ผลิตและพัฒนากำลังคน ตลอดจนสร้างสรรค์องค์ความรู้ งานวิจัย และนวัตกรรม เพื่อตอบสนองต่อความต้องการของชุมชนและสังคมมาอย่างต่อเนื่อง การก้าวเข้าสู่ปีที่ 106 ถือเป็นหมุดหมายสำคัญของชาวเทพสตรี ในการร่วมกันสืบสานคุณค่า พัฒนาองค์ความรู้ และนำศักยภาพของมหาวิทยาลัยไปใช้ประโยชน์สูงสุดแก่ประชาชน ชุมชน และประเทศชาติ

ด้าน ดร.กฤษณพงศ์ กีรติกร นายกสภามหาวิทยาลัยราชภัฏเทพสตรี กล่าวว่า แนวคิดการจัดงานในปีนี้สะท้อนตัวตนและพันธกิจผ่าน 3 เสาหลัก ได้แก่ เสาที่ 1 การพัฒนาโดยการไม่หยุดนิ่งและพร้อมปรับตัวให้เท่าทันต่อการเปลี่ยนแปลงของโลก  เสาที่ 2 การสร้างคุณค่าทุกภารกิจต้องส่งผลลัพธ์ที่เป็นรูปธรรมต่อผู้เรียน ชุมชน และสังคม เสาที่ 3  การพัฒนาท้องถิ่นอย่างยั่งยืนการวัดความสำเร็จผ่านความสามารถในการสร้างการเปลี่ยนแปลงและยกระดับคุณภาพชีวิตของประชาชน

พร้อมกันนี้ นายกสภามหาวิทยาลัยยังได้เน้นย้ำถึงบทบาทของสถาบันอุดมศึกษาในการก้าวสู่การเป็น "พลังทางปัญญาของพื้นที่" ที่เข้าใจโจทย์จริงของชุมชน พร้อมทั้งให้ความสำคัญกับการสร้างคนและบัณฑิตที่มีคุณภาพ มีคุณธรรม และพร้อมนำความรู้กลับไปพัฒนาบ้านเกิด

สำหรับกำหนดการจัดงานตลอด 3 วัน มีกิจกรรมที่น่าสนใจครอบคลุมหลายมิติ อาทิ  วันที่ 21 กันยายน 2569 พิธีสักการะและบวงสรวงสิ่งศักดิ์สิทธิ์ประจำมหาวิทยาลัย พิธีมอบรางวัลเกียรติยศ "เพชรเทพสตรี", พิธีมอบทุนการศึกษา จำนวน 400,000 บาท และพิธีเปิดงานอย่างเป็นทางการ วันที่ 22 กันยายน 2569: เวทีเสวนาวิชาการต่าง ๆ  พิธีเปิดโครงการพลังร่วมสร้างชุมชนด้วยเทคโนโลยี, การมอบรางวัลผลงาน Best Practice และการรับฟังข้อเสนอแนะเพื่อพัฒนาการศึกษาร่วมกับสถานศึกษาในเขตพื้นที่ จ.ลพบุรี จ.สระบุรี และจ.สิงห์บุรี และ วันที่ 23 กันยายน 2569: การอบรมเชิงปฏิบัติการที่ตอบโจทย์ยุคดิจิทัล อาทิ "AI พลังใหม่เพื่อชุมชน : สร้างสื่อประชาสัมพันธ์อย่างมืออาชีพ" และ "AI สู่ตลาดดิจิทัล : สร้างแบรนด์ เพิ่มมูลค่า", กิจกรรมประกวดร้องเพลง "วันเก๋าไมค์ทองคำ Ep.2 (ลูกกรุง)" และพิธีมอบรางวัลโครงงานนักศึกษา "วิศวกรสังคมกับการพัฒนาชุมชนท้องถิ่น"

ข่าว : สำนักงานประชาสัมพันธ์จังหวัดลพบุรี 


